Raimundas Lukšas

Raimundas Lukšas (1963 m. gruodžio 3 d. Vilniuje – 2020 m. balandžio 9 d.) – Lietuvos dramos aktorius – skaitovas, monospektaklių „Radviliada“, „Mindaugas. Mažvydas. Katedra“, „Mažasis princas“, „Emilis iš Lionebergos“, „Senis ir jūra“, „Meistras ir Margarita“, „Dievų miškas“ ir kt. autorius.

 Biografija 
Gimė 1963 m. gruodžio 3 d. Vilniuje, teisininkės Laimos Lukšienės ir inžinieriaus Jono Lukšo šeimoje. 1982 m. baigė Vilniaus Karoliniškių Ryto vidurinę mokyklą (tuo metu 43-ioji vidurinė mokykla). 1982–1988 m. mokėsi  Lietuvos muzikos ir teatro akademijoje, aktorinio meistriškumo programoje (kurso vadovė – Irena Vaišytė). 1988 m. įgijo dramos aktoriaus specialybės magistro laipsnį.

1988–1991 m. pagal tuometinį paskyrimą dirbo Marijampolės dramos teatre, periodiškai dirbo besikuriančiame Keistuolių teatre Vilniuje. 1992 m. pradėjo dirbti savarankiškai, ėmėsi rengti vieno aktoriaus teatro programas – monospektaklius mokykloms.

 Aktoriaus – skaitovo karjera 

1994-2020 m.  R. Lukšas sukūrė dešimtis skaitovo programų pagal E. Hemingvėjaus, V. Hugo, M. Bulgakovo, J. Marcinkevičiaus, B. Sruogos, A. Lindgren ir kitų žymių autorių tekstus. Su šiomis programomis kasmet aplankydavo dešimtis Lietuvos mokyklų, progimnazijų ir gimnazijų, reguliariai rengė susitikimus Lietuvos miestų ir miestelių bendruomenėmis, draugijoms. „Man labai brangu tai, ką aš darau, – yra sakęs R. Lukšas. – Noriu įrodyti jaunimui, kad vienas žmogus stovintis scenoje taip pat yra karys. Jei labai nori, gali pats vienas valandai prikaustyti publiką“.Profesionalus skaitovas Raimundas Lukšas kviečia … bernardinai.ltAktoriaus R. Lukšo interviu 2013-12-05 LRT radijo laidoje „Ryto allegro“ (nuo 53:55 min.):  

Aktorius R. Lukšas Lietuvos nacionaliniame radijuje ir televizijoje garsino pagal žinomas klasikines pjeses sukurtus animacinius filmus, taip pat pasakas vaikams. Papildomai rengė moksleivius skaitovų konkursams, buvo įvairių moksleivių skaitovų konkursinių programų komisijos narys.

 Autoriniai monospektakliai 

 „Mažasis princas“ (A. de Sent Egziupery pasakos „Mažasis princas“ motyvais), nuo 1994 m.
 „Senis ir jūra“ (E. Hemingvėjaus apysakos „Senis ir jūra“ motyvais),  nuo 1994 m.
 „Meistras ir Margarita“ (M. Bulgakovo romano „Meistras ir Margarita“ motyvais), nuo 1995 m.

 Literatūrinės edukacinės skaitovinės programos 

 „Radviliada“ (poeto Jono Radvano epo „Radviliada“ motyvais)
 „Mindaugas. Mažvydas. Katedra“ (poeto Justino Marcinkevičiaus to paties pavadinimo trilogijos motyvais)
 „Dievų miškas“ (B. Sruogos to paties pavadinimo romano motyvais)
 „Metai. Fragmentai.“ (pagal K. Donelaičio poemos „Metai“ ištraukas)
 „Tai nutiko Suleikiuose“ (Z. Lenco kūrinio „Tai buvo Suleikiuose“ motyvais)
 „Žmogus, kuris juokiasi“ (V. Hugo to paties pavadinimo romano motyvais)

 Monospektakliai vaikams 

 „Nykštukas Nilsas“ (A. Lindgren to paties pavadinimo pasakų serijos motyvais), nuo 1994 m.
 „Emilis iš Lionebergos“ (A. Lindgren to paties pavadinimo knygos motyvais),  nuo 1994 m.
 „Karlsonas, kuris gyvena ant stogo“ (A. Lindgren to paties pavadinimo knygos motyvais), nuo 1997 m.

 Kitos veiklos 
2013–2020 m. šalia aktorinių veiklų R. Lukšas dirbo gidu, vedė istorines ir kultūrines edukacijas su teatrinio meistriškumo elementais moksleiviams bei suaugusiems Vilniaus senamiestyje. Reguliariai vedė scenos kalbos ir viešojo kalbėjimo mokymus būsimiems gidams, kitų profesijų atstovams. Puikias Lietuvos Didžiosios Kunigaikštystės ir Abiejų Tautų Respublikos istorijos žinias pritaikė dirbdamas kelionių vadovu  Lietuvoje, Latvijoje, Estijoje, Lenkijoje, Baltarusijoje ir Ukrainoje. Vedė įvairias radijo laidas (istorinę analitinę laidą „6 coliai“ radijo stotyje „Extra FM“, pokalbių laidas „Cezario pjūvis“ ir „Žemuogių pievelė“ radijo stotyje „M-1 plius“ ir kt.).  

 Šeima 
1986 m. vedė aktorę Eglę Gibavičiūtę. Kartu užaugino keturias dukras – Vingą, Gabiją, Austę, Atėnę.

 Šaltiniai 

Kategorija:Lietuvos aktoriai
Kategorija:Lietuvos gidai
Kategorija:Lietuvos laidų vedėjai
Kategorija:Lietuvos skaitovai